nibzard/narodne-novine-full-text-markdown huggingface dataset:
### NN 115/2019 (27.11.2019.), Rješenje o imenovanju članice Međuvladinog mješovitog odbora za provedbu Sporazuma između Republike Hrvatske i Republike Mađarske o zaštiti mađarske manjine u Republici Hrvatskoj i hrvatske manjine u Republici Mađarskoj

VLADA REPUBLIKE HRVATSKE

2307

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i članka 16. Sporazuma između Republike Hrvatske i Republike Mađarske o zaštiti mađarske manjine u Republici Hrvatskoj i hrvatske manjine u Republici Mađarskoj (»Narodne novine – Međunarodni ugovori«, broj 8/95), Vlada Republike Hrvatske je na sjednici održanoj 22. studenoga 2019. godine donijela

RJEŠENJE

O IMENOVANJU ČLANICE MEĐUVLADINOG MJEŠOVITOG ODBORA ZA PROVEDBU SPORAZUMA IZMEĐU REPUBLIKE HRVATSKE I REPUBLIKE MAĐARSKE O ZAŠTITI MAĐARSKE MANJINE U REPUBLICI HRVATSKOJ I HRVATSKE MANJINE U REPUBLICI MAĐARSKOJ

Imenuje se mr. sc. INGRID SZABO članicom Međuvladinog mješovitog odbora za provedbu Sporazuma između Republike Hrvatske i Republike Mađarske o zaštiti mađarske manjine u Republici Hrvatskoj i hrvatske manjine u Republici Mađarskoj.

Klasa: 080-02/19-01/189
 Urbroj: 50301-15/07-19-02
 Zagreb, 22. studenoga 2019.

Predsjednik
 mr. sc. Andrej Plenković, v. r.
### NN 115/2019 (27.11.2019.), Pravilnik o izmjenama Pravilnika o ribolovnim mogućnostima u gospodarskom ribolovu na moru okružujućom mrežom plivaricom – srdelarom

MINISTARSTVO POLJOPRIVREDE

2309

Na temelju članka 12. stavka 1. točaka 1., 7. i 8. Zakona o morskom ribarstvu (»Narodne novine«, br. 62/17, 130/17 i 14/19), a u skladu s Uredbom Vijeća (EU) 2019/124 od 30. siječnja 2019. o utvrđivanju ribolovnih mogućnosti za 2019. za određene riblje stokove i skupine ribljih stokova koje se primjenjuju u vodama Unije te za ribarska plovila Unije u određenim vodama izvan Unije (SL L 29 31. 1. 2019.) ministrica poljoprivrede donosi

PRAVILNIK

O IZMJENAMA PRAVILNIKA O RIBOLOVNIM MOGUĆNOSTIMA U GOSPODARSKOM RIBOLOVU NA MORU OKRUŽUJUĆOM MREŽOM PLIVARICOM – SRDELAROM

Članak 1.

U Pravilniku o ribolovnim mogućnostima u gospodarskom ribolovu na moru okružujućom mrežom plivaricom – srdelarom (»Narodne novine« br. 18/19 i 101/19) u članku 4. stavak 3. mijenja se i glasi:

»Ukupni ulov ograničava se na 120 t svih vrsta po plovilu koje obavlja ribolov okružujućom mrežom plivaricom – srdelarom, tijekom svakog od razdoblja, kako slijedi:

a. od 31. listopada u 12:00 sati do 30. studenoga u 12:00 sati

b. od 30. studenoga u 12:00 sati do 24. prosinca u 12:00 sati.«.

Članak 2.

Članak 6. mijenja se i glasi:

»U cijelom ribolovnom moru Republike Hrvatske zabranjen je ribolov plivaricom srdelarom u razdoblju od 24. prosinca u 12:00 sati do 31. siječnja u 24:00 sata.«.

Članak 3.

U članku 7. stavak 1. mijenja se i glasi:

»(1) Ribolov plovilima koja obavljaju ribolov okružujućom mrežom plivaricom – srdelarom zabranjen je u cijelom ribolovnom moru Republike Hrvatske u razdoblju od 1. veljače u 00:00 sati do 15. veljače u 24:00 sati.«.

Stavak 2. se briše.

Dosadašnji stavak 3. postaje stavak 2.

Članak 4.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/19-01/22

Urbroj: 525-13/0737-19-5

Zagreb, 21. studenoga 2019.

Ministrica poljoprivrede
 mr. sc. Marija Vučković, v. r.
### NN 115/2019 (27.11.2019.), Rješenje o verifikaciji i dodjeli naziva »Referentni centar Ministarstva zdravstva za kliničku alergologiju djece« Odjelu za alergologiju i pulmologiju Dječje bolnice Srebrnjak, Zagreb

MINISTARSTVO ZDRAVSTVA

2312

Ministar zdravstva na temelju članka 143. stavka 2. Zakona o zdravstvenoj zaštiti (»Narodne novine« broj 100/18) na prijedlog Nacionalnog zdravstvenog vijeća Ministarstva zdravstva te na temelju odredbe članka 96. stavka 1. Zakona o općem upravnom postupku (»Narodne novine« broj 47/09), donosi

RJEŠENJE

1. Odjelu za alergologiju i pulmologiju Dječje bolnice Srebrnjak, Zagreb, verificira se i dodjeljuje naziv »Referentni centar Ministarstva zdravstva za kliničku alergologiju djece« na vrijeme od pet godina.

2. Odjel za alergologiju i pulmologiju Dječje bolnice Srebrnjak Zagreb, dužan je do isteka pet godina od donošenja rješenja o dodjeli odnosno obnovi naziva podnijeti zahtjev za obnovu naziva »Referentni centar Ministarstva zdravstva za kliničku alergologiju djece«.

3. »Referentni centar Ministarstva zdravstva za kliničku alergologiju djece« Odjela za alergologiju i pulmologiju Dječje bolnice Srebrnjak, Zagreb, obvezan je dostaviti izvješće o radu za protekle tri godine i plan rada za iduće dvogodišnje razdoblje najkasnije 60 dana nakon isteka tri godine, od dana donošenja ovog rješenja.

Klasa: UP/I-510-01/18-01/26

Urbroj: 534-03-2-2/7-19-22

Zagreb, 23. listopada 2019.

Ministar
 prof. dr. sc. Milan Kujundžić, dr. med., v. r.
### NN 116/2019 (29.11.2019.), Pravilnik o izmjenama Pravilnika o zaštiti životinja koje se koriste u znanstvene svrhe

Ministarstvo poljoprivrede

2320

Na temelju članka 31. stavka 4. Zakona o zaštiti životinja (»Narodne novine«, br. 102/17 i 32/19) ministrica poljoprivrede donosi

PRAVILNIK

O IZMJENAMA PRAVILNIKA O ZAŠTITI ŽIVOTINJA KOJE SE KORISTE U ZNANSTVENE SVRHE

Članak 1.

U Pravilniku o zaštiti životinja koje se koriste u znanstvene svrhe (»Narodne novine«, br. 55/13 i 39/17) u članku 1. dodaje se stavak 9. koji glasi:

»(9) Ovim Pravilnikom osigurava se provedba Uredbe (EU) 2019/1010 Europskog parlamenta i Vijeća od 5. lipnja 2019. o usklađivanju obveza izvješćivanja u području zakonodavstva povezanoga s okolišem te o izmjeni uredaba (EZ) br. 166/2006 i (EU) br. 995/2010 Europskog parlamenta i Vijeća, direktiva 2002/49/EZ, 2004/35/EZ, 2007/2/EZ, 2009/147/EZ i 2010/63/EU Europskog parlamenta i Vijeća, uredaba Vijeća (EZ) br. 338/97 i (EZ) br. 2173/2005 te Direktive Vijeća 86/278/EEZ (SL L 170, 25. 6. 2019.).«

Članak 2.

U članku 44. stavci 2. i 4. mijenjaju se i glase:

»(2) U netehničkom sažetku projekta potrebno je navesti podliježe li projekt retroaktivnoj procjeni i do kojeg roka. Ukoliko podliježe, netehnički sažetak projekta mora u roku od šest mjeseci od završetka retroaktivne procjene biti ažuriran rezultatima te procjene, počevši od 1. siječnja 2021. godine.

(4) Do 31. prosinca 2020. godine nadležno tijelo objavit će netehničke sažetke odobrenih projekata i moguća ažuriranja tih projekata na svojim mrežnim stranicama. Od 1. siječnja 2021. godine nadležno tijelo dostavlja Komisiji na objavu elektroničkim prijenosom netehničke sažetke projekata najkasnije u roku od šest mjeseci od odobrenja projekata, kao i njihova moguća ažuriranja.«

Članak 3.

U članku 49. stavci 1., 2. i 4. mijenjaju se i glase:

»(1) Nadležno tijelo će do 10. studenoga 2023. godine, i svakih 5 godina nakon toga, slati informacije o provedbi ovoga Pravilnika Komisiji, a posebno o provedbi članka 9. stavka 1., članaka 27., 29., 35., 39., 40., 44. i 47. ovoga Pravilnika.

(2) Nadležno tijelo će prikupljati i na svojim mrežnim stranicama jednom godišnje objavljivati statističke podatke o korištenju životinja u pokusima, uključujući informacije o stvarnoj težini pokusa i o podrijetlu vrsta primata koji ne uključuju čovjeka u pokusima. Nadležno tijelo će dostaviti statističke podatke Komisiji do 10. studenog sljedeće godine.

(4) Nadležno tijelo će informacije iz stavaka 1., 2. i 3. ovoga članka Komisiji dostavljati i objavljivati i to elektroničkim prijenosom, u nesažetom formatu koji je utvrdila Komisija.«

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/19-01/63

Urbroj: 525-10/0543-19-10

Zagreb, 11. studenoga 2019.

Ministrica poljoprivrede
 mr. sc. Marija Vučković, v. r.
### NN 116/2019 (29.11.2019.), Pravilnik o načinu zatvaranja i označivanja zatvorenog gradilišta

DRŽAVNI INSPEKTORAT

2327

Na temelju članka 119. stavka 6. Zakona o državnom inspektoratu (»Narodne novine«, broj 115/2018) glavni državni inspektor donosi

PRAVILNIK

O NAČINU ZATVARANJA I OZNAČIVANJA ZATVORENOG GRADILIŠTA

Članak 1.

Ovim Pravilnikom određuje se način zatvaranja gradilišta i označivanja zatvorenog gradilišta, odnosno dijela gradilišta od strane građevinskog inspektora u provedbi inspekcijskog nadzora.

Članak 2.

Građevinski inspektor naredit će zatvaranje gradilišta na licu mjesta postavljanjem službenog znaka i/ili trake na gradilištu, odnosno dijelu gradilišta ako utvrdi da su ispunjeni propisani uvjeti za izricanje te mjere.

Iznimno, građevinski inspektor može zatvoriti gradilište, odnosno dio gradilišta velike površine i/ili duljine, postavljanjem više službenih znakova.

Članak 3.

Naredbu o zatvaranju gradilišta, odnosno dijela gradilišta građevinski inspektor utvrđuje zapisnikom o inspekcijskom nadzoru.

Članak 4.

Službeni znak i/ili traka s oznakom »GRAĐEVINSKA INSPEKCIJA« postavljaju se na gradilištu, odnosno dijelu gradilišta na vidljivom mjestu i na prikladan način.

Članak 5.

(1) Građevinski inspektor zapisnikom o inspekcijskom nadzoru utvrđuje zatvaranje gradilišta.

(2) Građevinski inspektor zatvara gradilište postavljanjem službenog znaka i/ili trake na gradilištu i u slučaju kada na gradilištu nisu zatečeni investitor, odnosno vlasnik i/ili izvođač ako utvrdi da su ispunjeni propisani uvjeti za izricanje te mjere.

Članak 6.

Likovni prikaz službenog znaka i trake s pripadajućim tekstom i bojom sastavni je dio ovoga Pravilnika.

Članak 7.

Danom stupanja na snagu ovoga Pravilnika prestaje važiti Pravilnik o načinu zatvaranja i označivanja zatvorenog gradilišta (»Narodne novine«, broj 42/2014).

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/19-01/18

Urbroj: 443-01-01/4-19-2

Zagreb, 23. listopada 2019.

Glavni državni inspektor
 dr. sc. Andrija Mikulić, v. r.

LIKOVNI PRIKAZ SLUŽBENOG ZNAKA I TRAKE

Likovni prikaz službenog znaka (mjere 300 mm x 400 mm):

![](/files/_web/sluzbeni-dio/2019/130508/images/4440.jpg)

OPIS: Okvir slike i »X« unutar slike su crvene boje, podloga unutar okvira je žute boje, a ostali dio slike i tekst su crne boje. Službeni znak je izrađen od tvrde plastike.

Likovni prikaz trake:

![](/files/_web/sluzbeni-dio/2019/130508/images/4432.jpg)

OPIS: Traka je žute boje i sadrži istovjetan grafički dio službenog znaka u odgovarajućem mjerilu. Tekst je crne boje.
### NN 116/2019 (29.11.2019.), Pravilnik o načinu označivanja građevine opasnom

DRŽAVNI INSPEKTORAT

2325

Na temelju članka 113. stavka 6. Zakona o državnom inspektoratu (»Narodne novine«, broj 115/18) glavni državni inspektor donosi

PRAVILNIK

O NAČINU OZNAČIVANJA GRAĐEVINE OPASNOM

Članak 1.

Ovim Pravilnikom određuje se način označivanja građevine opasnom od strane građevinskog inspektora u provedbi inspekcijskog nadzora.

Članak 2.

Građevinski inspektor označit će građevinu opasnom na licu mjesta postavljanjem službenog znaka na građevinu ako utvrdi da je nastupila obveza označivanja građevine opasnom.

Iznimno, građevinski inspektor može označiti građevinu velike površine i/ili duljine opasnom, postavljanjem više službenih znakova.

Članak 3.

Činjenicu o označavanja građevine opasnom građevinski inspektor utvrđuje zapisnikom o inspekcijskom nadzoru.

Članak 4.

Službeni znak s oznakom »OPASNA GRAĐEVINA« postavlja se na građevinu na vidljivom mjestu i na prikladan način.

Članak 5.

Građevinski inspektor označava građevinu opasnom postavljanjem službenog znaka i u slučaju kada na gradilištu nisu zatečeni investitor, odnosno vlasnik i/ili izvođač ako utvrdi da je nastupila obveza označivanja građevine opasnom.

Članak 6.

Likovni prikaz službenog znaka s pripadajućim tekstom i bojom sastavni je dio ovoga Pravilnika.

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/19-01/17

Urbroj: 443-01-01/4-19-2

Zagreb, 23. listopada 2019.

Glavni državni inspektor
 dr. sc. Andrija Mikulić, v. r.

LIKOVNI PRIKAZ SLUŽBENOG ZNAKA »OPASNA GRAĐEVINA«

Likovni prikaz službenog znaka (mjere 300 mm x 400 mm):

![](/files/_web/sluzbeni-dio/2019/130508/images/4389.jpg)

OPIS: Okvir znaka, dio slike i tekst su crne boje, a podloga unutar okvira je žute boje. Službeni znak je izrađen od tvrde plastike.
### NN 116/2019 (29.11.2019.), Pravilnik o materijalno-tehničkim uvjetima za rad građevinskih inspektora

DRŽAVNI INSPEKTORAT

2324

Na temelju članka 103. stavka 5. Zakona o državnom inspektoratu (»Narodne novine«, broj 115/2018) glavni državni inspektor donosi

PRAVILNIK

O MATERIJALNO-TEHNIČKIM UVJETIMA ZA RAD GRAĐEVINSKIH INSPEKTORA

Članak 1.

Ovim Pravilnikom propisuju se minimalni materijalno-tehnički uvjeti za rad građevinskih inspektora u obavljanju inspekcijskog nadzora nad primjenom Zakona o državnom inspektoratu (»Narodne novine«, broj 115/2018) i drugih propisa u dijelu kojima se uređuju upravna područja gradnje i prostornoga uređenja.

Članak 2.

Materijalno-tehničkim uvjetima u smislu ovog Pravilnika smatraju se zaštitna oprema i sredstva za rad inspektora u svrhu obavljanja inspekcijskog nadzora na terenu, prijevozna sredstva koja su inspektoru neophodna u obavljanju inspekcijskih nadzora i oprema predviđena za zajedničko korištenje u uredima.

Članak 3.

Oprema propisana ovim pravilnikom je sljedeća:

(1) Zaštitna oprema za rad inspektora na terenu koja obuhvaća:

– plastičnu zaštitnu kacigu i zaštitnu radnu kapu,

– zaštitne naočale,

– zaštitne vodonepropusne cipele za zaštitu gležnja, sa zaštitnom kapicom i donjim dijelom otpornim na proboj,

– gumene čizme sa zaštitnom kapicom i donjim dijelom otpornim na proboj,

– cipele za hod po neravnom/tvrdom terenu s vibro-poplatom

– vjetrovku, vodonepropusnu i vjetronepropusnu, s kapuljačom i podstavom kao uloškom,

– kišnu kabanicu.

(2) Sredstva za rad inspektora u svrhu obavljanja inspekcijskog nadzora na terenu:

– poslovna torba s pretincima,

– plastična crtaća podloga formata A-4,

– plastificirana mjerna vrpca do 5,0 m,

– metalna/plastificirana mjerna vrpca 30 – 50 m, za više inspektora

– prijenosno računalo/tablet ili uređaj sličnih tehničkih karakteristika

– uređaj za navigaciju/geopoziciranje, samostalan ili ugrađen u prijenosno računalo/tablet/ili uređaj sličnih tehničkih karakteristika

– mobilni telefon s opcijom kamere

– laserski daljinomjer

– prijenosni printer i skener A4 formata

– bespilotna letjelica s kamerom, za više inspektora.

(3) Prijevozno sredstvo za obavljanje inspekcijskih nadzora inspektora je osobni i/ili terenski automobil.

(4) Oprema predviđena za zajedničko korištenje u uredima:

– uredske prostorije trebaju biti opremljene prema posebnom propisu za svako pojedino radno mjesto

– za zajedničko korištenje treba osigurati stol i stolice za održavanje sastanaka

– spremište za odlaganje spisa opremljeno metalnim policama i/ili ormarima

– višekorisnički i višefunkcijski uređaj za kopiranje/ispis/skeniranje s mogućnošću priključenja na Internet.

Članak 4.

Danom stupanja na snagu ovoga Pravilnika prestaje važiti Pravilnik o materijalno-tehničkim uvjetima za rad građevinskih inspektora (»Narodne novine«, broj 42/2014).

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/19-01/16

Urbroj: 443-01-01/4-19-2

Zagreb, 23. listopada 2019.

Glavni državni inspektor
 dr. sc. Andrija Mikulić, v. r.
### NN 116/2019 (29.11.2019.), Pravilnik o izmjenama i dopunama Pravilnika o adekvatnosti kapitala mirovinskog osiguravajućeg društva

HRVATSKA AGENCIJA ZA NADZOR FINANCIJSKIH USLUGA

2331

Na temelju članka 75. stavka 2. i članka 79. stavka 4. Zakona o mirovinskim osiguravajućim društvima (»Narodne novine« broj 22/14, 29/18, 115/18, dalje u tekstu: Zakon) Hrvatska agencija za nadzor financijskih usluga, na sjednici Upravnog vijeća 25. studenoga 2019. donosi

PRAVILNIK

O IZMJENAMA I DOPUNAMA PRAVILNIKA O ADEKVATNOSTI KAPITALA MIROVINSKOG OSIGURAVAJUĆEG DRUŠTVA

Članak 1.

U članku 1. stavku 1. Pravilnika o adekvatnosti kapitala mirovinskog osiguravajućeg društva (»Narodne novine« broj 74/2014 i 121/2016, dalje: Pravilnik) u drugoj alineji se iza riječi »način izračuna« dodaje riječ »potrebne«.

Članak 2.

U članku 3. stavku 1. Pravilnika dosadašnja točka 2.c postaje točka 3., dosadašnja točka 3. postaje točka 4., a dosadašnja točka 4. postaje točka 5. Pravilnika.

Članak 3.

U članku 8. točkama 1. i 2. Pravilnika riječi »u smislu članka 3. točke 30. Zakona« mijenjaju se i glase »u smislu članka 3. točke 39. Zakona«.

Članak 4.

Naslov iznad članka 9. i članak 9. Pravilnika mijenja se i glasi:

»Način izračuna potrebne granice solventnosti

Članak 9.

Mirovinsko osiguravajuće društvo dužno je izračunavati potrebnu granicu solventnosti posebno za mirovine iz obveznog mirovinskog osiguranja, posebno za mirovine iz dobrovoljnog mirovinskog osiguranja na temelju doznaka iz otvorenih mirovinskih fondova i izravnih jednokratnih uplata, posebno za mirovine iz dobrovoljnog mirovinskog osiguranja na temelju doznaka iz zatvorenih mirovinskih fondova na način propisan člankom 79. Zakona i posebno za druge poslove vezane za poslove mirovinskog osiguranja iz članka 9. stavka 1. točke 5. Zakona na način propisan posebnim propisima koji uređuju te poslove.«

Članak 5.

U članku 11. stavku 1. točki 2. iza riječi »Izvještaj o izračunu« dodaje se riječ »potrebne«.

Članak 6.

Ovaj Pravilnik stupa na snagu osmoga dana od dana objave u »Narodnim novinama«, a prvi put se primjenjuje na izvještaje sa stanjem na dan 31. ožujka 2020. godine.

Klasa: 011-02/19-04/06

Urbroj: 326-01-70-72-19-4

Zagreb, 25. studenoga 2019.

Predsjednik Upravnog vijeća
 dr. sc. Ante Žigman, v. r.
### NN 116/2019 (29.11.2019.), Pravilnik o izmjenama i dopunama Pravilnika o interventnim pričuvama mirovinskog osiguravajućeg društva

HRVATSKA AGENCIJA ZA NADZOR FINANCIJSKIH USLUGA

2330

Na temelju članka 81.a stavka 3. Zakona o mirovinskim osiguravajućim društvima (»Narodne novine« broj 22/14, 29/18 i 115/18), Hrvatska agencija za nadzor financijskih usluga na sjednici Upravnog vijeća održanoj 25. studenoga 2019. donosi

PRAVILNIK

O IZMJENAMA I DOPUNAMA PRAVILNIKA O INTERVENTNIM PRIČUVAMA MIROVINSKOG OSIGURAVAJUĆEG DRUŠTVA

Članak 1.

(1) Članak 2. stavak 2. Pravilnika o interventnim pričuvama mirovinskog osiguravajućeg društva (»Narodne novine« broj 121/2016, dalje: Pravilnik) mijenja se i glasi:

»(2) Interventne pričuve vode se odvojeno za obvezno mirovinsko osiguranje, dobrovoljno mirovinsko osiguranje na temelju doznaka iz otvorenih dobrovoljnih mirovinskih fondova i izravnih jednokratnih uplata i dobrovoljno mirovinsko osiguranje na temelju doznaka iz zatvorenih mirovinskih fondova.«

(2) Članak 2. stavak 3. Pravilnika mijenja se i glasi:

»(3) Interventne pričuve uzimaju se u obzir pri izračunu osnovnog kapitala mirovinskog osiguravajućeg društva u skladu s člankom 76. Zakona.«

Prijelazne i završne odredbe

Članak 2.

Ovaj Pravilnik stupa na snagu osmoga dana od dana objave u »Narodnim novinama«, a prvi put se primjenjuje na izvještaje sa stanjem na dan 31. ožujka 2020. godine.

Klasa: 011-02/19-04/06

Urbroj; 326-01-70-72-19-2

Zagreb, 25. studenoga 2019.

Predsjednik Upravnog vijeća
 dr. sc. Ante Žigman, v. r.
### NN 116/2019 (29.11.2019.), Pravilnik o osnovici za izračun i način naplate naknade za upravljanje imovinom

HRVATSKA AGENCIJA ZA NADZOR FINANCIJSKIH USLUGA

2329

Na temelju članka 84. stavka 5. Zakona o mirovinskim osiguravajućim društvima (»Narodne novine«, broj 22/14, 29/18 i 115/18) Hrvatska agencija za nadzor financijskih usluga na sjednici Upravnog vijeća, održanoj 25. studenoga 2019. donosi

PRAVILNIK

O OSNOVICI ZA IZRAČUN I NAČIN NAPLATE NAKNADE ZA UPRAVLJANJE IMOVINOM

Članak 1.

Ovim Pravilnikom propisuje se osnovica za izračun i način naplate naknade za upravljanje imovinom za pokriće tehničkih pričuva koju ima pravo naplatiti mirovinsko osiguravajuće društvo (dalje u tekstu: Društvo).

Članak 2.

(1) U skladu s člankom 84. stavkom 5. Zakona o mirovinskim osiguravajućim društvima (»Narodne novine«, broj 22/14, 29/18 i 115/18, dalje u tekstu: Zakon), Društvo ima pravo na naknadu za upravljanje imovinom za pokriće tehničkih pričuva u iznosu do najviše 0,6 % godišnje ukupne imovine umanjene za financijske obveze imovine za pokriće tehničkih pričuva u 2019., 2020. i 2021. godini, a za svaku daljnju godinu najveća stopa naknade umanjuje se za 10 % u odnosu na stopu naknade koja se primjenjivala u prethodnoj godini, zaokruženo na tri decimalna mjesta, sve dok takvim smanjenjem najveća stopa naknade ne dosegne 0,3 %.

(2) Naknada za upravljanje iz ovoga članka obračunava se u skladu s učestalosti vrednovanja imovine, na osnovicu koju čini ukupna imovina za pokriće tehničkih pričuva umanjena za iznos obveza mirovinskog osiguravajućeg društva s osnove ulaganja imovine za pokriće tehničkih pričuva, a isplaćuje se jednom mjesečno, do kraja mjeseca za prethodni mjesec.

(3) Naknada iz stavka 2. ovoga članka izračunava se na utvrđenu osnovicu primjenom propisanih pojedinačnih koeficijenata godišnjih stopa iz članaka 84. stavka 5. Zakona.

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/19-04/06

Urbroj; 326-01-70-72-19-5

Zagreb, 25. studenoga 2019.

Predsjednik Upravnog vijeća
 dr. sc. Ante Žigman, v. r.
### NN 116/2019 (29.11.2019.), Obavijest o podnesenom Zahtjevu za zaštitu naziva »Vrbovečka pera« oznaka zajamčeno tradicionalni specijalitet

MINISTARSTVO POLJOPRIVREDE

2321

Ministarstvo poljoprivrede na temelju članka 87. stavka 9. Zakona o poljoprivredi (»Narodne novine«, broj 118/18, u daljnjem tekstu: Zakon) objavljuje

OBAVIJEST

O PODNESENOM ZAHTJEVU ZA ZAŠTITU NAZIVA »VRBOVEČKA PERA« OZNAKA ZAJAMČENO TRADICIONALNI SPECIJALITET

1. Ministarstvo poljoprivrede (u daljnjem tekstu: Ministarstvo) 25. siječnja 2019. godine zaprimilo je Zahtjev za zaštitu naziva ­»Vrbovečka pera« oznaka zajamčeno tradicionalni specijalitet od podnositelja zahtjeva Udruge PERA – udruga proizvođača tradicijskog proizvoda, Trg Petra Zrinskog 7a, 10340 Vrbovec.

2. Svaka fizička ili pravna osoba koja ima pravni interes i koja ima sjedište ili prebivalište u Republici Hrvatskoj može u roku od 30 dana od datuma objave ove Obavijesti podnijeti prigovor na podneseni Zahtjev, sukladno članku 87. stavku 10. Zakona.

3. Sukladno članku 87. stavku 9. Zakona, nakon objave ove Obavijesti, na mrežnim stranicama Ministarstva (poljoprivreda.gov.hr) bit će objavljena Specifikacija proizvoda »Vrbovečka pera«.

5. Razlozi za ulaganje prigovora definirani su člankom 10. Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode.

Klasa: UP/I-310-26/19-01/05
 Urbroj: 525-14/0879-19-4
 Zagreb, 19. studenoga 2019.

Ministrica poljoprivrede
 mr. sc. Marija Vučković, v. r.
### NN 118/2019 (4.12.2019.), Rješenje Visokog upravnog suda Republike Hrvatske poslovni broj: UsII-269/19-13 od 29. listopada 2019.

VISOKI UPRAVNI SUD REPUBLIKE HRVATSKE

2357

RJEŠENJE

Visoki upravni sud Republike Hrvatske u vijeću sastavljenom od sutkinja Lidije Rostaš-Beroš, predsjednice vijeća, Ljiljane Karlovčan-Đurović i Sanje Štefan, članica vijeća, uz sudsku savjetnicu Vlatku Petak Vučetić, zapisničarku, u upravnom sporu tužitelja Hrvatskog Telekoma d.d., Z., koji zastupa I. B., dipl. iur., protiv tužene Hrvatske regulatorne agencije za mrežne djelatnosti, Z., koju zastupa predsjednik vijeća T. O., uz sudjelovanje zainteresirane osobe Grada Buzeta, B., kojeg zastupa odvjetnik D. Š. iz Odvjetničkog ureda Š., Z., radi utvrđivanja infrastrukturnog operatora i utvrđivanja visine naknade za pravo puta, odlučujući o prijedlogu zainteresirane osobe za ispravljanje pogrešaka u presudi ovog suda poslovni broj: UsII-269/19-10 od 10. listopada 2019., na sjednici održanoj 29. listopada 2019.

riješio je

I. Ispravlja se presuda ovog suda poslovni broj: UsII-269/19-10 od 10. listopada 2019. u točki I. izreke tako da broj rješenja ravnatelja Hrvatske regulatorne agencije za mrežne djelatnosti umjesto: »klasa: UP/I-344-03/18-11/1005, urbroj: 376-05-3-19-18 od 18. srpnja 2019.« pravilno glasi: »klasa: UP/I-344-03/18-11/822, urbroj: 376-05-3-19-19 od 2. travnja 2019.«.

II. Ovo rješenje objavit će se u »Narodnim novinama«.

Obrazloženje

U presudi ovog suda poslovni broj: UsII-269/19-10 od 10. listopada 2019. nastale su očite pogreške u pisanju pa je, na prijedlog zainteresirane osobe, na temelju odredbe članka 64. stavka 1. Zakona o upravnim sporovima (»Narodne novine« 20/10., 143/12., 152/14., 94/16. i 29/17.) odlučeno kao u izreci.

Ovo rješenje o ispravku priložit će se izvorniku i ovjerenim prijepisima presude.

Odluka o objavi presude u »Narodnim novinama« temelji se na odredbi članka 14. stavka 8. Zakona o elektroničkim komunikacijama (»Narodne novine« 73/08., 90/11., 133/12., 80/13., 71/14. i 72/17.).

Poslovni broj: UsII-269/19-13

Zagreb, 29. listopada 2019.

Predsjednica vijeća
 Lidija Rostaš-Beroš, v. r.
### NN 118/2019 (4.12.2019.), Zakon o ovlasti Vlade Republike Hrvatske da uredbama uređuje pojedina pitanja iz djelokruga Hrvatskoga sabora

Hrvatski sabor

2346

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O OVLASTI VLADE REPUBLIKE HRVATSKE DA UREDBAMA UREĐUJE POJEDINA PITANJA IZ DJELOKRUGA HRVATSKOGA SABORA

Proglašavam Zakon o ovlasti Vlade Republike Hrvatske da uredbama uređuje pojedina pitanja iz djelokruga Hrvatskoga sabora, koji je Hrvatski sabor donio na sjednici 29. studenoga 2019.

Klasa: 011-01/19-01/204

Urbroj: 71-06-01/1-19-2

Zagreb, 29. studenoga 2019.

Predsjednica
 Republike Hrvatske
 Kolinda Grabar-Kitarović, v. r.

ZAKON

O OVLASTI VLADE REPUBLIKE HRVATSKE DA UREDBAMA UREĐUJE POJEDINA PITANJA IZ DJELOKRUGA HRVATSKOGA SABORA

Članak 1.

Ovlašćuje se Vlada Republike Hrvatske da uredbama uređuje pitanja tekuće gospodarske politike iz djelokruga Hrvatskoga sabora, osim izmjena državnog proračuna i propisivanja poreza te onih pitanja koja prema Ustavu Republike Hrvatske može uređivati samo Hrvatski sabor, u razdoblju:

– od 15. prosinca 2019. do 15. siječnja 2020. i

– od 15. srpnja 2020. do 15. rujna 2020.

Članak 2.

Iznimno od odredbe članka 1. ovoga Zakona, ovlašćuje se Vlada Republike Hrvatske da u razdoblju od dana raspuštanja ili isteka mandata Hrvatskoga sabora pa do dana prvog zasjedanja novoizabranog Hrvatskoga sabora uredbama uređuje pojedina pitanja iz djelokruga Hrvatskoga sabora, osim donošenja ili izmjena državnog proračuna i propisivanja poreza te onih pitanja koja prema Ustavu Republike Hrvatske može uređivati samo Hrvatski sabor.

Članak 3.

Vlada Republike Hrvatske podnijet će Hrvatskome saboru izvješće o donošenju uredbe na temelju ovlasti iz ovoga Zakona odmah nakon njezina donošenja, a na svaku sjednicu Hrvatskoga sabora izvješće o uredbama koje je donijela između dviju sjednica Hrvatskoga sabora odnosno na prvo zasjedanje novoizabranog Hrvatskoga sabora izvješće o uredbama koje je donijela od dana podnošenja posljednjeg izvješća.

Članak 4.

Uredbe koje je Vlada Republike Hrvatske donijela na temelju Zakona o ovlasti Vlade Republike Hrvatske da uredbama uređuje pojedina pitanja iz djelokruga Hrvatskoga sabora (»Narodne novine«, br. 96/18.) koje vrijede na dan stupanja na snagu ovoga Zakona ostaju na snazi, a najdulje do 30. studenoga 2020.

Članak 5.

Danom stupanja na snagu ovoga Zakona prestaje važiti Zakon o ovlasti Vlade Republike Hrvatske da uredbama uređuje pojedina pitanja iz djelokruga Hrvatskoga sabora (»Narodne novine«, br. 96/18.).

Članak 6.

Ovaj Zakon objavit će se u »Narodnim novinama«, a stupa na snagu 10. prosinca 2019.

Klasa: 022-03/19-01/99

Zagreb, 29. studenoga 2019.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 118/2019 (4.12.2019.), Zakon o dopunama Zakona o odlikovanjima i priznanjima Republike Hrvatske

HRVATSKI SABOR

2347

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O DOPUNAMA ZAKONA O ODLIKOVANJIMA I PRIZNANJIMA REPUBLIKE HRVATSKE

Proglašavam Zakon o dopunama Zakona o odlikovanjima i priznanjima Republike Hrvatske, koji je Hrvatski sabor donio na sjednici 29. studenoga 2019. godine.

Klasa: 011-01/19-01/205

Urbroj: 71-06-01/1-19-2

Zagreb, 29. studenoga 2019.

Predsjednica
 Republike Hrvatske
 Kolinda Grabar-Kitarović, v. r.

ZAKON

O DOPUNAMA ZAKONA O ODLIKOVANJIMA I PRIZNANJIMA REPUBLIKE HRVATSKE

Članak 1.

U Zakonu o odlikovanjima i priznanjima Republike Hrvatske (»Narodne novine«, br. 20/95., 57/06. i 141/06.) u članku 6. iza točke 4. dodaje se nova točka 5. koja glasi:

»5. Velered predsjednika Republike Franje Tuđmana s lentom i Danicom,«.

Dosadašnje točke 5. do 12. postaju točke 6. do 13.

U dosadašnjoj točki 13., koja postaje točka 14., dosadašnje podtočke 13.1. do 13.7. postaju podtočke 14.1. do 14.7.

Dosadašnje točke 14. do 18. postaju točke 15. do 19.

Članak 2.

Iza članka 9. dodaje se članak 9.a koji glasi:

»Članak 9.a

Velered predsjednika Republike Franje Tuđmana s lentom i Danicom dodjeljuje se svake godine o obljetnici njegove smrti hrvatskim državljanima kao izraz najvišeg priznanja Republike Hrvatske za promicanje hrvatskih državnih i nacionalnih interesa u zemlji i inozemstvu, posebice za promicanje državljanskog jedinstva i nacionalnog zajedništva, državotvornosti i duhovnih vrednota hrvatskog naroda.«.

Članak 3.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/19-01/223

Zagreb, 29. studenoga 2019.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 118/2019 (4.12.2019.), Odluka o postavljanju izvanrednog i opunomoćenog veleposlanika Republike Hrvatske u Republici Filipinima, sa sjedištem u Jakarti

PREDSJEDNICA REPUBLIKE HRVATSKE

2348

Na temelju odredbe članka 99. stavka 3. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), članka 22. Zakona o vanjskim poslovima (»Narodne novine« broj 48/96, 72/13, 127/13 i 39/18) i točke II. podtočke 7. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 5. siječnja 2012., te uz prethodni supotpis predsjednika Vlade Republike Hrvatske, klasa: T-018-07/18-01/12, urbroj: 50301-15/28-19-19 od 12. studenoga 2019., donosim

ODLUKU

O POSTAVLJANJU IZVANREDNOG I OPUNOMOĆENOG VELEPOSLANIKA REPUBLIKE HRVATSKE

Mr. sc. NEBOJŠA KOHAROVIĆ, izvanredni i opunomoćeni veleposlanik Republike Hrvatske u Republici Indoneziji, sa sjedištem u Jakarti, postavlja se i za izvanrednog i opunomoćenog veleposlanika Republike Hrvatske u Republici Filipinima, sa sjedištem u Jakarti.

Ova Odluka stupa na snagu danom donošenja.

Klasa: 018-07/19-02/59
 Urbroj: 71-06-01/1-19-2
 Zagreb, 14. studenoga 2019.

Predsjednica
 Republike Hrvatske
 Kolinda Grabar-Kitarović, v. r.
### NN 118/2019 (4.12.2019.), Rješenje o razrješenju vršiteljice dužnosti glavnog ravnatelja Nacionalne i sveučilišne knjižnice u Zagrebu

Vlada Republike Hrvatske

2349

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), članka 25. stavka 2. Zakona o knjižnicama i knjižničnoj djelatnosti (»Narodne novine«, broj 17/19) i članka 26. Statuta Nacionalne i sveučilišne knjižnice u Zagrebu, Vlada Republike Hrvatske je na sjednici održanoj 28. studenoga 2019. godine donijela

RJEŠENJE

O RAZRJEŠENJU VRŠITELJICE DUŽNOSTI GLAVNOG RAVNATELJA NACIONALNE I SVEUČILIŠNE KNJIŽNICE U ZAGREBU

Razrješuje se dr. sc. TATIJANA PETRIĆ dužnosti vršiteljice dužnosti glavnog ravnatelja Nacionalne i sveučilišne knjižnice u Zagrebu, s danom 31. siječnja 2020. godine.

Klasa: UP/I 080-02/19-02/60
 Urbroj: 50301-15/28-19-02
 Zagreb, 28. studenoga 2019.

Predsjednik
 mr. sc. Andrej Plenković, v. r.
### NN 118/2019 (4.12.2019.), Rješenje o imenovanju glavne ravnateljice Nacionalne i sveučilišne knjižnice u Zagrebu

VLADA REPUBLIKE HRVATSKE

2350

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), članka 25. stavka 2. Zakona o knjižnicama i knjižničnoj djelatnosti (»Narodne novine«, broj 17/19) i članka 26. Statuta Nacionalne i sveučilišne knjižnice u Zagrebu, Vlada Republike Hrvatske je na sjednici održanoj 28. studenoga 2019. godine donijela

RJEŠENJE

O IMENOVANJU GLAVNE RAVNATELJICE NACIONALNE I SVEUČILIŠNE KNJIŽNICE U ZAGREBU

Imenuje se prof. dr. sc. IVANKA STRIČEVIĆ glavnom ravnateljicom Nacionalne i sveučilišne knjižnice u Zagrebu, s danom 1. veljače 2020. godine.

Klasa: UP/I 080-02/19-01/83
 Urbroj: 50301-15/28-19-03
 Zagreb, 28. studenoga 2019.

Predsjednik
 mr. sc. Andrej Plenković, v. r.
### NN 118/2019 (4.12.2019.), Rješenje o imenovanju članice Upravnog vijeća Zavoda za vještačenje, profesionalnu rehabilitaciju i zapošljavanje osoba s invaliditetom

VLADA REPUBLIKE HRVATSKE

2351

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), članka 38. stavka 2. Zakona o profesionalnoj rehabilitaciji i zapošljavanju osoba s invaliditetom (»Narodne novine«, br. 157/13, 152/14 i 39/18) i članka 16. stavka 2. točke 1. Statuta Zavoda za vještačenje, profesionalnu rehabilitaciju i zapošljavanje osoba s invaliditetom (»Narodne novine«, br. 110/14, 67/15, 28/18 i 82/18), Vlada Republike Hrvatske je na sjednici održanoj 28. studenoga 2019. godine donijela

RJEŠENJE

O IMENOVANJU ČLANICE UPRAVNOG VIJEĆA ZAVODA ZA VJEŠTAČENJE, PROFESIONALNU REHABILITACIJU I ZAPOŠLJAVANJE OSOBA S INVALIDITETOM

Imenuje se IRINA JOZIĆ članicom Upravnog vijeća Zavoda za vještačenje, profesionalnu rehabilitaciju i zapošljavanje osoba s invaliditetom, na prijedlog ministra nadležnog za rad.

Klasa: 080-02/19-01/193
 Urbroj: 50301-15/28-19-02
 Zagreb, 28. studenoga 2019.

Predsjednik
 mr. sc. Andrej Plenković, v. r.
### NN 119/2019 (6.12.2019.), Ispravak Pravilnika o specijalističkom usavršavanju prvostupnika sestrinstva u djelatnosti hitne medicine

NARODNE NOVINE

2373

Nakon uspoređivanja s izvornim tekstom Pravilnika o specijalističkom usavršavanju prvostupnika sestrinstva u djelatnosti hitne medicine koji je objavljen u »Narodnim novinama« broj 109 od 13. studenoga 2019., utvrđena je tiskarska pogreška te se daje

ISPRAVAK PRAVILNIKA

O SPECIJALISTIČKOM USAVRŠAVANJU PRVOSTUPNIKA SESTRINSTVA
 U DJELATNOSTI HITNE MEDICINE

U prilogu IV. Pravilnika o specijalističkom usavršavanju prvostupnika sestrinstva u djelatnosti hitne medicine (»Narodne novine«, broj 109/19) briše se posljednja stranica Specijalističke knjižice prvostupnika sestrinstva jer je tiskarskom greškom objavljena dva puta.

Urbroj: 50501-11/2-19-01
 Zagreb, 2. prosinca 2019.

Glavna urednica
 Zdenka Pogarčić, v. r.
### NN 119/2019 (6.12.2019.), Odluka o obvezi rada ureda državne uprave radi provedbe izbora za Predsjednika Republike Hrvatske

VLADA REPUBLIKE HRVATSKE

2361

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), Vlada Republike Hrvatske je na sjednici održanoj 5. prosinca 2019. godine donijela

ODLUKU

O OBVEZI RADA UREDA DRŽAVNE UPRAVE RADI PROVEDBE IZBORA ZA PREDSJEDNIKA REPUBLIKE HRVATSKE

I.

Uredi državne uprave u županijama i Gradski ured za opću upravu Grada Zagreba, odnosno službenici koji rade na pripremi, provjeri i izradi popisa birača te izdavanju potvrda za glasovanje, radit će:

– 7. prosinca 2019. godine (subota) u vremenu od 8 do 14 sati

– 11. prosinca 2019. godine (srijeda) do 16 sati, te

– 22. prosinca 2019. godine (nedjelja), na dan održavanja izbora, za sve vrijeme glasovanja od 7 do 19 sati.

II.

Iznimno, na dan zatvaranja registra birača 11. prosinca 2019. godine, potrebu obveze rada ureda državne uprave u županijama i Gradskog ureda za opću upravu Grada Zagreba, izvan redovnog radnog vremena, može odrediti ministar nadležan za poslove opće uprave posebnom odlukom.

III.

U slučaju ponavljanja izbora, ministar nadležan za poslove opće uprave posebnom odlukom može utvrditi obvezu rada ureda državne uprave u županijama i Gradskog ureda za opću upravu Grada Zagreba.

IV.

Potrebu rada izvan redovnog radnog vremena odredit će predstojnik ureda državne uprave u županiji ovisno o potrebama i mjesnim prilikama u županiji, radi obavljanja poslova iz točke I. ove Odluke.

V.

Za provedbu ove Odluke zadužuju se predstojnici ureda državne uprave u županijama i gradonačelnik Grada Zagreba.

VI.

Državnim službenicima i namještenicima za rad u dane određene ovom Odlukom isplatit će se naknada sukladno odredbama Kolektivnog ugovora za državne službenike i namještenike (»Narodne novine«, br. 112/17, 12/18 i 2/19).

VII.

Sredstva potrebna za provedbu ove Odluke do 31. prosinca 2019. godine osigurana su u Državnom proračunu Republike Hrvatske za 2019. godinu u okviru Razdjela 095 – Ministarstvo uprave, Glava 09510 – Uredi državne uprave u županijama, Aktivnost A831001 – Administracija i upravljanje, na grupi 31 – Rashodi za zaposlene.

Sredstva potrebna za provedbu ove Odluke od 1. siječnja 2020. godine osigurana su u Državnom proračunu Republike Hrvatske za 2020. godinu u okviru Razdjela 095 – Ministarstvo uprave, Glava 09505 – Ministarstvo uprave, Aktivnost A757026 – Poslovi države povjereni županijama, na grupi 36 – Pomoći dane u inozemstvo i unutar općeg proračuna.

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/19-04/475

Urbroj: 50301-25/14-19-2

Zagreb, 5. prosinca 2019.

Predsjednik
 mr. sc. Andrej Plenković, v. r.
### NN 119/2019 (6.12.2019.), Uredba o udjelu u neto isporučenoj električnoj energiji povlaštenih proizvođača kojeg su opskrbljivači električne energije dužni preuzeti od operatora tržišta električne energije

Vlada Republike Hrvatske

2359

Na temelju članka 40. stavka 3. Zakona o obnovljivim izvorima energije i visokoučinkovitoj kogeneraciji (»Narodne novine«, br. 100/15, 123/16, 131/17 i 111/18), Vlada Republike Hrvatske je na sjednici održanoj 5. prosinca 2019. godine donijela

UREDBU

O UDJELU U NETO ISPORUČENOJ ELEKTRIČNOJ ENERGIJI POVLAŠTENIH PROIZVOĐAČA KOJEG SU OPSKRBLJIVAČI ELEKTRIČNE ENERGIJE DUŽNI PREUZETI OD OPERATORA TRŽIŠTA ELEKTRIČNE ENERGIJE

Članak 1.

Ovom Uredbom određuje se udio izražen u postotku u neto isporučenoj električnoj energiji povlaštenih proizvođača električne energije kojeg su opskrbljivači električne energije dužni preuzeti od operatora tržišta električne energije po reguliranoj otkupnoj cijeni.

Članak 2.

Opskrbljivači električne energije dužni su preuzeti od operatora tržišta električne energije 40 % u neto isporučenoj električnoj energiji povlaštenih proizvođača električne energije.

Članak 3.

Stupanjem na snagu ove Uredbe prestaje važiti Uredba o udjelu u neto isporučenoj električnoj energiji povlaštenih proizvođača kojeg su opskrbljivači električne energije dužni preuzeti od operatora tržišta električne energije (»Narodne novine«, broj 116/18).

Članak 4.

Ova Uredba objavit će se u »Narodnim novinama«, a stupa na snagu 1. siječnja 2020. godine.

Klasa: 022-03/19-03/90
 Urbroj: 50301-25/16-19-4
 Zagreb, 5. prosinca 2019.

Predsjednik
 mr. sc. Andrej Plenković, v. r.
### NN 119/2019 (6.12.2019.), Odluka o izmjenama i dopunama Odluke o porezima Grada Crikvenice

Grad Crikvenica

2366

Na temelju stavka 1. članka 42. Zakona o lokalnim porezima (»Narodne novine« broj 115/16. i 101/17.) i članka 30. Statuta Grada Crikvenice (»Službene novine« broj 26/09. i 34/09. – ispravak, 07/13. i »Službene novine Grada Crikvenice« 42/18.), Gradsko vijeće Grada Crikvenice, na sjednici održanoj 27. studenoga 2019. godine donosi

ODLUKU

O IZMJENAMA I DOPUNAMA ODLUKE O POREZIMA GRADA CRIKVENICE

Članak 1.

U Odluci o porezima Grada Crikvenice (»Narodne novine« RH broj 121/17. i »Službene novine Grada Crikvenice« broj 38/17.), u članku 1. stavak 1. mijenja se i glasi:

»Ovom Odlukom se utvrđuju vrste lokalnih poreza, visina lokalnih poreza i prijenos ovlasti za utvrđivanje i naplatu pojedinih lokalnih poreza na Ministarstvo financija, Poreznu upravu«

U stavku 2. članka 1. Odluke riječ »Gradski« mijenja se u »Lokalni«.

Članak 2.

Glava II. Odluke mijenja se i glasi: »II. VISINA LOKALNIH POREZA«.

Članak 3.

Članci 2. i 3. Odluke se brišu.

Svi ostali članci smanjuju se za dva broja.

Članak 4.

Članak 4. Odluke mijenja se i glasi:

»Članak 2.

Utvrđuje se visina stope prireza porezu na dohodak od 10%.«

Članak 5.

Članak 5. Odluke mijenja se i glasi:

»Članak 3.

»Utvrđuje se visina stope poreza na potrošnju od 3%.«

Članak 6.

Članak 6. Odluke se briše.

Svi ostali članci smanjuju se za jedan broj.

Članak 7.

Članak 7. Odluke mijenja se i glasi:

»Članak 4.

Utvrđuje se visina poreza na kuće za odmor za sve kuće za odmor u visini od 15,00 kuna po jednom četvornom metru korisne površine kuće za odmor.«

Članak 8.

Članak 8. Odluke se briše.

Svi ostali članci smanjuju se za jedan broj.

Članak 9.

Članak 9. Odluke mijenja se i glasi:

»Članak 5.

Poslovi utvrđivanja, evidentiranja, nadzora, naplate i ovrhe poreza na potrošnju i poreza na kuće za odmor povjeravaju se Ministarstvu financija, Poreznoj upravi.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima da naknadu Poreznoj upravi obračuna i uplati u državni proračun i to do zadnjeg dana u mjesecu za prethodni mjesec.«

Članak 10.

Ova Odluka objavit će se u »Narodnim novinama« i »Službenim novinama Grada Crikvenice«, a stupa na snagu 8 dana od dana objave u »Narodnim novinama«.

Klasa: 410-01/19-01/02
 Urbroj: 2107/01-05/01-19-4
 Crikvenica, 27. studenoga 2019.

GRADSKO VIJEĆE GRADA CRIKVENICE

Predsjednik
 Josip Friš, mag. ing. el., v. r.
### NN 120/2019 (9.12.2019.), Pravilnik o izmjenama i dopunama Pravilnika o razvrstavanju i kategorizaciji ugostiteljskih objekata iz skupine Kampovi

MINISTARSTVO TURIZMA

2378

Na temelju odredbi članka 8. stavka 4., članka 15. stavka 2. i članka 16. stavka 2. Zakona o ugostiteljskoj djelatnosti (»Narodne novine«, br. 85/2015, 121/2016, 99/2018 i 25/2019), ministar nadležan za turizam, donosi

PRAVILNIK

O IZMJENAMA I DOPUNAMA PRAVILNIKA O RAZVRSTAVANJU I KATEGORIZACIJI UGOSTITELJSKIH OBJEKATA IZ SKUPINE KAMPOVI

Članak 1.

U Pravilniku o razvrstavanju i kategorizaciji ugostiteljskih objekata iz skupine Kampovi (»Narodne novine«, broj 54/2016 i 68/2019) u članku 36. iza stavka 2. dodaje se novi stavak 3. koji glasi:

»(3) Druga pravna ili fizička osoba registrirana za obavljanje ugostiteljske djelatnosti može pružati uslugu smještaja (noćenja i boravka) na osnovnoj smještajnoj jedinici u kampu, u vlastitoj ili iznajmljenoj pokretnoj opremi za kampiranje, temeljem ugovora s ugostiteljem koji, sukladno rješenju, obavlja ugostiteljsku djelatnost u kampu. Ugostitelj za navedenu smještajnu jedinicu pruža ostali dio usluga smještaja u zajedničkim sadržajima te ispunjava sve ostale propisane uvjete za ugostitelja u pogledu obveza, minimalnih uvjeta, označavanja objekta, održavanja i dr.«.

Dosadašnji stavci 3. do 11. postaju stavci 4. do 12.

Članak 2.

U Prilogu I. točki: »7. USLUGE JELA, PIĆA, NAPITAKA I TRGOVINE« podtočka 6. mijenja se i glasi:

»

![](/files/_web/sluzbeni-dio/2019/130509/images/12534.jpg)

«.

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/19-01/17

Urbroj: 529-06-02-02/1-19-6

Zagreb, 15. studenoga 2019.

Ministar
 Gari Cappelli, v. r.
### NN 121/2019 (11.12.2019.), Zakon o izmjeni i dopuni Zakona o posebnom porezu na motorna vozila

HRVATSKI SABOR

2388

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENI I DOPUNI ZAKONA O POSEBNOM POREZU NA MOTORNA VOZILA

Proglašavam Zakon o izmjeni i dopuni Zakona o posebnom porezu na motorna vozila, koji je Hrvatski sabor donio na sjednici 29. studenoga 2019.

Klasa: 011-01/19-01/213

Urbroj: 71-06-01/1-19-2

Zagreb, 4. prosinca 2019.

Predsjednica
 Republike Hrvatske
 Kolinda Grabar-Kitarović, v. r.

ZAKON

O IZMJENI I DOPUNI ZAKONA O POSEBNOM POREZU NA MOTORNA VOZILA

Članak 1.

U Zakonu o posebnom porezu na motorna vozila (»Narodne novine«, br. 15/13., 108/13., 115/16. i 127/17.) u članku 26. stavku 5. iza riječi: »kilovatu (KW)« dodaju se riječi: »odnosno kubičnom centimetru (cm³)«.

U stavku 7. točka c) mijenja se i glasi:

»c) na stjecanje rabljenih motornih vozila na temelju ugovora o darovanju, ako je motorno vozilo u Republici Hrvatskoj registrirano na darovatelja, a stjecatelj je bračni drug, potomak i predak koji čini uspravnu liniju te posvojenik i posvojitelj koji je u tom odnosu s darovateljem ili ako se na stjecanje rabljenih motornih vozila na temelju ugovora o darovanju plaća porez na nasljedstva i darove prema posebnom propisu«.

ZAVRŠNA ODREDBA

Članak 2.

Ovaj Zakon objavit će se u »Narodnim novinama«, a stupa na snagu 1. siječnja 2020.

Klasa: 022-03/19-01/216

Zagreb, 29. studenoga 2019.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 121/2019 (11.12.2019.), Odluka o iznosu tarifnih stavki za zajamčenu opskrbu električnom energijom

Hrvatska energetska regulatorna agencija

2404

Na temelju članka 11. stavka 1. točke 10. Zakona o regulaciji energetskih djelatnosti (»Narodne novine«, broj 120/12 i 68/18) i članka 29. Zakona o energiji (»Narodne novine«, broj 120/12, 14/14, 102/15 i 68/18), Hrvatska energetska regulatorna agencija je na sjednici Upravnog vijeća održanoj 5. prosinca 2019. donijela

ODLUKU

O IZNOSU TARIFNIH STAVKI ZA ZAJAMČENU OPSKRBU ELEKTRIČNOM ENERGIJOM

I.

Tarifne stavke za zajamčenu opskrbu električnom energijom prema Metodologiji za određivanje iznosa tarifnih stavki za zajamčenu opskrbu električnom energijom (»Narodne novine«, broj 20/19), za energetski subjekt HEP ELEKTRA d.o.o., Ulica grada Vukovara 37, Zagreb, za razdoblje od 1. siječnja 2020. do 31. ožujka 2020., iznose kako slijedi:

Tarifne stavke za prva dva mjeseca korištenja zajamčene opskrbe

|  |  |  |  |  |
| --- | --- | --- | --- | --- |
| Tarifni modeli | | Tarifne stavke za radnu energiju  [kn/kWh] | | |
| ENJT | ENVT | ENNT |
| Visoki napon | |  | 0,6949 | 0,4088 |
| Srednji napon | |  | 0,6755 | 0,3973 |
| Niski napon | Plavi | 0,6590 |  |  |
| Bijeli |  | 0,7567 | 0,4451 |
| Crveni |  | 0,6600 | 0,3882 |
| Žuti  (javna rasvjeta) | 0,5157 |  |  |

Tarifne stavke nakon dva mjeseca korištenja zajamčene opskrbe

|  |  |  |  |  |
| --- | --- | --- | --- | --- |
| Tarifni modeli | | Tarifne stavke za radnu energiju  [kn/kWh] | | |
| ENJT | ENVT | ENNT |
| Visoki napon | |  | 0,7895 | 0,4644 |
| Srednji napon | |  | 0,7673 | 0,4514 |
| Niski napon | Plavi | 0,7486 |  |  |
| Bijeli |  | 0,8596 | 0,5056 |
| Crveni |  | 0,7498 | 0,4411 |
| Žuti  (javna rasvjeta) | 0,5859 |  |  |

II.

Ova Odluka objavit će se u »Narodnim novinama«, a stupa na snagu 1. siječnja 2020.

Klasa: 310-03/19-04/2

Urbroj: 371-06-19-4

Zagreb, 5. prosinca 2019.

Predsjednik Upravnog vijeća
 Tomislav Jureković, dipl. ing., v. r.
### NN 121/2019 (11.12.2019.), Indeks proizvođačkih cijena industrijskih proizvoda na domaćem tržištu u studenome 2109.

Državni zavod za statistiku

2403

Državni zavod za statistiku objavljuje

INDEKS

PROIZVOĐAČKIH CIJENA INDUSTRIJSKIH PROIZVODA NA DOMAĆEM TRŽIŠTU U STUDENOME 2019.

Indeks proizvođačkih cijena industrijskih proizvoda na domaćem tržištu u studenome 2019. u odnosu na listopad 2019. iznosi 100,2.

Klasa: 954-02/19-01/01

Urbroj: 555-07-03-19-24

Zagreb, 6. prosinca 2019.

Glavna ravnateljica
 Lidija Brković, v. r.
### NN 121/2019 (11.12.2019.), Rješenje o imenovanju državnog tajnika u Ministarstvu poljoprivrede

VLADA REPUBLIKE HRVATSKE

2393

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i članka 46. stavka 1. Zakona o sustavu državne uprave (»Narodne novine«, broj 66/19), Vlada Republike Hrvatske je na sjednici održanoj 5. prosinca 2019. godine donijela

RJEŠENJE

O IMENOVANJU DRŽAVNOG TAJNIKA U MINISTARSTVU POLJOPRIVREDE

Imenuje se ZDRAVKO TUŠEK državnim tajnikom u Ministarstvu poljoprivrede.

Klasa: UP/I 080-02/19-01/85
 Urbroj: 50301-15/28-19-02
 Zagreb, 5. prosinca 2019.

Predsjednik
 mr. sc. Andrej Plenković, v. r.
### NN 121/2019 (11.12.2019.), Rješenje o razrješenju pomoćnika ministrice poljoprivrede

VLADA REPUBLIKE HRVATSKE

2392

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), članka 46. stavka 1. i članka 69. stavka 2. Zakona o sustavu državne uprave (»Narodne novine«, broj 66/19), Vlada Republike Hrvatske je na sjednici održanoj 5. prosinca 2019. godine donijela

RJEŠENJE

O RAZRJEŠENJU POMOĆNIKA MINISTRICE POLJOPRIVREDE

Razrješuje se ZDRAVKO TUŠEK dužnosti pomoćnika ministrice poljoprivrede, radi odlaska na novu dužnost.

Klasa: UP/I 080-02/19-02/62
 Urbroj: 50301-15/28-19-0
 Zagreb, 5. prosinca 2019.

Predsjednik
 mr. sc. Andrej Plenković, v. r.